Mick Fleetwood

Michael John Kells «Mick» Fleetwood (født 24. juni 1947 i Redruth i Cornwall) er en britisk musiker og låtskriver. Han er særlig kjent som trommeslager og frontfigur i rockebandet Fleetwood Mac; bandnavnet er en kombinasjon av hans etternavn og navnet til John McVies. Mick Fleetwood har også utgitt flere album som soloartist. 

Ved siden av å være trommeslager har han også vært med på å sette sammen de ulike versjonene av bandet Fleetwood Mac, og han er den eneste som uavbrutt har vært fast medlem av gruppen gjennom skiftende besetninger. I 1974 ble han kjent med Lindsey Buckingham og Stevie Nicks, som han tilbød fast medlemskap i gruppen. Til tross for at Buckingham og Nicks har bidratt kraftig til Fleetwood Macs senere suksess, er det Fleetwoods vilje til å holde bandet samlet som har dannet grunnlaget til gruppens langvarige internasjonale sukess. 

 Bakgrunn og oppvekst 
Mick Fleetwood ble født i 1947 og var sønn av Michael og Bridget Maureen Fleetwood. Hans eldre søster var den nå avdøde skuespilleren Susan Fleetwood. I Mick Fleetwoods tidlige barndom flyttet familien til Egypt, fordi faren, som var jagerflypilot i Royal Air Force, ble stasjonert der. Etter omkring seks år flyttet de videre til Trondheim i Norge. Der gikk han på skole og lærte norsk flytende. Ifølge hans egen selvbiografi fra 1991 hadde Fleetwood vanskeligheter med skolegangen på engelske kostskoler, noe som gjorde at han fikk dårlige karakterer. Han avsluttet derfor skolegangen i en alder av 15 år og flyttet til London for å forsøke seg på en karriere som trommeslager.

 Musikerkarriere 
Keyboardisten Peter Bardens gav Fleetwood hans første spillejobb i Bardens band The Cheynes, noe som var med på å danne grunnlaget for den unge trommeslagerens karriere. Spillejobben tok ham etter hvert videre fra The Cheynes til band som The Bo Street Runners, Peter Bs, Shotgun Express (med bl.a Rod Stewart) og John Mayall & the Bluesbreakers. Noen måneder etter at Fleetwood hadde blitt sparket ut av the Bluesbreakers etter gjentatte episoder knyttet til rusmiddelmisbruk, fikk han et tilbud av Peter Green om å bli med ham og bassist John McVie på å starte et nytt band. Det nye bandet fikk navnet Fleetwood Mac. Siden den gang har mer enn 50 album blitt utgitt under navnet Fleetwood Mac, hvor de mest populære; Fleetwood Mac (1975) og Rumours (1977), er på listen over verdens mestselgende album.

Mick Fleetwood har også ledet flere sideprosjekter, deriblant albumet The Visitor fra 1981, som hadde tydelige afrikanske elementer. I 1983 etablerte han Mick Fleetwood's Zoo og gav ut albumet I'm Not Me, som inneholdt hiten «I Want You Back» og en cover-versjon av The Beach Boys «Angel Come Home». I en senere versjon av denne gruppen medvirket Bekka Bramlett på vokal, og hun var også vokalist på albumet Shaking the Cage (1991). I 2004 kom soloalbumet Something Big.

 Skuespiller og prisseremonileder 
Ved siden av musikken har Mick Fleetwood hatt mindre roller som skuespiller innen TV og film. Blant annet spilte han rollen som motstandsleder i filmen The Running Man (1987) og en gjesterolle som romvesen i Star Trek: The Next Generation; episoden har tittelen «Manhunt».

Fleetwood var også en av programlederne under prisutdelingen BRIT Awards i 1989, som var preget av flere tabber og uheldige episoder. Som følge av disse hendelsene ble BRIT Awards-seremonien de neste 18 årene spilt inn på forhånd, og først i 2007 ble seremonien direktesendt på nytt.

 Selvbiografi 
I 1991 ga Mick Fleetwood ut den selvbiografiske boken Fleetwood – My Life and Adventures with Fleetwood Mac. I boken skriver han også om sitt forhold til andre musikere, deriblant Eric Clapton, medlemmer av The Rolling Stones og Led Zeppelin, samt om et forhold mellom ham og vokalisten Stevie Nicks. Videre skriver han om sitt kokainmisbruk og om at han gikk personlig konkurs etter å ha tjent enorme summer som musiker.

 Privatliv 
Etter å ha bodd i USA siden midten av 1970-årene ble Mick Fleetwood amerikansk statsborger i Los Angeles den 22. november 2006.

Mick Fleetwood har vært gift, og skilt, tre ganger: til Jenny Boyd, Sara Recor og Lynn Frankel. Han har fire døtre: Tessa, Lucy, Ruby og Amelia.

 Diskografi som soloartist 
 1981 – The Visitor
 1983 – I'm Not Me
 1992 - Shakin' the Cage
 2001 - Total Drumming
 2004 – Something Big
 2008 - Blue Again! med Rick Vito
 2021 - ''Celebrate the Music of Peter Green and the Early Years of Fleetwood Mac

 Trivia 
Mick Fleetwood skiller seg ut fra de fleste andre rockestjerner med en høyde på 196 cm.

 Referanser 

 Eksterne lenker   




Kategori:Engelske trommeslagere
Kategori:Grammy Award-vinnere
Kategori:Medlemmer av Rock and Roll Hall of Fame (gruppemedlem)
Kategori:Personer fra USA født i England
Kategori:Personer fra Redruth